**Jazzlegendák, a hazai könnyűzene melankolikus rocksztárjai és a várva várt Budapesti Wagner-napok – ismét bővül a Müpa 2024-es programkínálata**

**Tovább tágul a Müpa-univerzum: az intézmény műsornaptárjába a nemrégiben bejelentett hazai és világsztárok után újabb illusztris művészek koncertjei és előadásai kerültek be. A 2024-es kínálatot számos műfaj legjobbjai fémjelzik Al Di Meolától Chris Bottin át a Platon Karataevig, a Magyar Nemzeti Táncegyüttestől a Buena Vista Social Clubból ismert Eliades Ochoáig, sőt: a programban ezúttal egy napjainkban szokatlan új sorozat is helyet kapott, az operarajongók örömére pedig elérhetővé válnak a 2024-es Budapesti Wagner-napok eseményei.**

Bár a Müpát sokan elsősorban a klasszikus zenei élet egyik legfontosabb színtereként tartják számon, 2024 is a sokszínűség jegyében telik majd, hiszen a jazz hazai és nemzetközi kiválóságai mellett popveteránokkal és rövid idő alatt hatalmas sikereket elérő formációkkal is találkozhatnak a nézők. Pengetős csúcstalálkozóra készül a világhírű gitárfenomén, **Al Di Meola**, akihez a francia flamencogitáros, **Juan Carmona,** a görög gitár- és buzukivirtuóz, **Michael Paouris**, az olasz mágus, **Peo Alfonsi** és kedves dobosa, a spanyol **Sergio Martínez** mellett a ragyogó **Mike Gotthard**, azaz Gotthárd Mihály is csatlakozik egy estényi örömzenélésre. Ugyancsak felszabadult és érzelemdús estére számíthatnak azok, akik a Buena Vista Social Club révén világhírűvé vált **Eliades Ochoa** koncertjét választják. A tradicionális kubai zene egyik legfontosabb művelője, „a kubai Johnny Cashként” is emlegetett gitáros zenésztársaival pályafutása legszebb dalait idézi fela budapesti közönségnek.

Áprilisban érkezik az atmoszférikus rockban utazó, óriási nemzetközi rajongótáborral rendelkező **Platon Karataev**,amelya víz vezérmotívumát bontogató, *Partért kiáltó* című lemeze után *Napkötöző* címmel dolgozik új anyagán. A formálódó album dalainak középpontjában ezúttal az életet adó égitest áll, azonban a mély szövegek maradnak, a bátor gitárhangzás és a felállás sem változik.

Kalandvágyó filmbarátok örülhetnek a **NÉMA – FILM – ZENE** címet viselő, filmvetítéssel egybekötött koncertsorozatnak, ahol régi korok moziélményét idézhetik meg 21. századi környezetben: elsőként a *Nosferatu* című borzongató klasszikust, majd Kertész Mihály 1917-es filmritkaságát, *Az utolsó hajnalt* nézve tapasztalhatják meg, milyen lehetett egykor élő zenés kísérettel mozizni!

A Müpa jövőre is jazzel hangolódik a májusi napsütésre. Az intézménnyel egyidős **Jazztavasz** első fellépője a karizmatikus **Lakecia Benjamin**, akia funk, az R’n’B és a hiphop elemeit ötvözve hozza létre lendületes és egyedi stílusát. Nem csoda, hogy eddigi pályája során olyan legendás előadókkal osztozhatott a színpadon, mint Stevie Wonder vagy Alicia Keys, a magyarországi rajongóknak most *Phoenix* című lemeze anyagát hozza el. A második este fellépőjének már a neve is dallamos: a sokszoros díjnyertes kanadai énekes-dalszerző és zongorista, **Laila Biali** kontinenseken átívelő karrierje során szintén olyan ikonokkal dolgozott, mint Sting, Suzanne Vega, Dave Brubeck vagy épp a Jazztavasz utolsó napján fellépő Chris Botti. Triójához most **Fekete-Kovács Kornél** is csatlakozik, így igazán nemzetközi estének nézhet elébe a közönség. A fesztivált záró **Chris Bottit** nem is kellene bemutatni, a Grammy-díjas trombitaművész közel három évtizede ostromolja a csúcsokat, és korábban olyan szupersztárokkal működött együtt, mint Barbra Streisand, Lady Gaga, Tony Bennett, Frank Sinatra, Steven Tyler vagy Herbie Hancock – a sor pedig még hosszan folytatható volna. A 2023 októberében a Blue Note-nál megjelent *Vol. 1* című lemeze egyfajta újrakezdés, amellyel visszakanyarodik a jazz gyökereihez, ráadásul ennek most a Müpa nézői is tanúi lehetnek. Ám itt még mindig nem ér véget az újonnan bejelentett jazzprogramok sora, hiszen az eklektikus stílusáról ismert **Lamm Dávid** a 2020-as *Invisible* után új anyaggal jelentkezik *Skidaddle* címmel. Az elmúlt évek megpróbáltatásaira reflektáló estjén mások mellett a nyolcvanéves vibrafonoslegenda, **David Friedman** és **Dés László** is színpadra lép majd.

A zene, az irodalom és a filmek mellett a tánc sem maradhat el: a 2023/24-es évad együttesének választott **Magyar Nemzeti Táncegyüttes** ***Farsangvasárnap*** című, a vízkereszttől hamvazószerdáig tartó időszak velejét tánccal és játékkal megragadó produkciója karneváli hangulatot varázsol a Bartók Béla Nemzeti Hangversenyterembe. Húsvét közeledtével a sokszáz éves népszokások hallatlanul izgalmas világába enged betekintést a **Magyar Állami Népi Együttes** ***Kivirágzott keresztfája*** című táncjátéka is, amely a különböző felekezetek liturgiájának és a Kárpát-medence népzenekincsének legszebb darabjait vonultatja fel. Távolabbi tájakra és egy lenyűgözően gazdag kultúráig vezeti az érdeklődőket a ***Nagy kínai újévi hangverseny,*** amely során a legek országának ősi hangszerei, a bianzhong és a bianqing is fontos szerephez jutnak, akárcsak a hagyományos kínai dallamok és a nyugati zene innovatív fúziója.

A közkedvelt ***Orgonapárbaj***-széria tizedik koncertjén a sorozat történetében először két legendás Hammond-orgonista, **John Medeski** és **Larry Goldings** lép fel, akik külön-külön és együtt is megmutatják, miképpen inspirálja őket a Müpa orgonája. Az évad zeneszerzőjének választott **Orbán György** művei számos alkalommal csendülnek fel a szezonban, a komponista és tanítványai, **Dragony Tímea, Gyöngyösi Levente** és **Szalai Katalin** darabjaiból összeállított kamarakoncerten az életmű újabb rétegei kerülnek felszínre.

Több mint másfél évtizede annak, hogy a Müpa először mutatta be **Fischer Ádám** karmester és a **Magyar Rádió Szimfonikus Zenekara és Énekkara** közreműködésével Richard Wagner ***A nibelung gyűrűje*** című monumentális operaciklusának darabjait. **Hartmut Schörghofer** rendezésének korszerűsített változata jövő júniusban is látható lesz a **Budapesti Wagner-napokon**, a ***Ring*** mellett sor kerül ***Bo Skovhus dalestjére*** is, a Wagner operáinak legismertebb részleteiből összeállított zenekari koncert, az ***Istenek és hősök*** pedig két alkalommal is felcsendül a Müpában.

Az újonnan bejelentett előadásokra ezúttal is a **Müpa+ hűségprogram** tagjai válthatják meg elsőként jegyeiket: **platina** szinten **november 14-én 10 órától,** **arany** szinten **november 15-én 10**, **ezüst** szinten ugyanazon a napon **14 órától** veszi kezdetét az elővásárlási időszak. A hűségprogram **alapszintű** tagjai, valamint a **nagyközönség** számára **november 16-án 10 órától** nyílik meg a jegyvásárlási lehetőség személyesen a Müpa jegypénztárában, illetve online a [www.mupa.hu](http://www.mupa.hu) oldalon.

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
**Müpa Kommunikáció**E-mail: [sajto@mupa.hu](mailto:sajto@mupa.hu)